ФIы щIэным къыхураджэ
«Восток» кинотеатрым и бжэIупэм дыгъуасэ щекIуэкIащ «ХъуэпсапIэхэр зыдогъэхъулIэ» псапащIэ телемарафон. Ар зэгъусэу къызэрагъэпэщащ Налшык къалэ администрацэм, «Къэбэрдей-Балъкъэр» ВТК-м, «ФIы щIэ» республикэ жылагъуэ зэгухьэныгъэм.
Апхуэдэу Iуэху щхьэпэр зыхуэунэтIар сабий зеиншэхэм я гугъуехьхэм республикэм и цIыхухэм гу лърагъатэкIэрэ, ахэр зыпIыну зэзышэлIа унагъуэхэм зэрадэIэпыкъун мылъку къыхахынырт.
— ФIы щIэныр, псапэ Iуэху лэжьыныр республикэм и цIыхухэм я лъым хэту къогъуэгурыкIуэ, — жиIащ зэIущIэр къыщызэIуихым Налшык къалэ администрацэм и унафэщIым и къуэдзэ Дол Анжелэ. — Гу зэрылъыттащи, абы и лъэныкъуэкIэ, сыт хуэдэ Iуэху кърахьэжьэми, цIыхухэр жыджэру хэтщ. Гуапэщ нобэрей зэманым гущIэгъу зыхэлъхэр нэхъыбэу зэрыщыIэр, шэч хэлъкъым щытыкIэ гугъум къихутахэм зэрахузэфIэкIкIэ дэIэпыкъуэгъу яхуэхъуну хущIэкъухэм ялэжь Iуэхухэми езыхэми дэрэжэгъуэ къазэрыритым. Дызэкъуэту Iуэхур зэфIэтхыу дыкъызэдэгъуэгурыкIуэмэ, гугъуехьхэр нэхъ псынщIэу къызэднэкIыфынущ, республикэм и жылагъуэ гъащIэри едгъэфIэкIуэфынущ.
Долым и псалъэхэм я щыхьэтт кинотеатр бжэIупэм цIыху куэд зэрыщыпэкIур. Абыхэм ящыщ дэтхэнэми езым я гуащIэ Iуэху щхьэпэм халъхьащ. «ФIыр кIуэдыркъым, апхуэдэуи пщэдейрей махуэм къытпигъаплъэр зыми ищIэркъым. Нобэ щытыкIэ гугъум къихутам си Iэр хуэзмышиймэ, сэ дэIэпыкъуэгъу сыщыхуейм деж сыт гугъэ къысхэзылъхьэнур? Хэт зыщIэр дэ ди Iуэхур къызэрекIуэкIынур?», — жаIэрт къызэхуэсахэм.
Телемарафоным цIыху куэд къызэрырихьэлIам къэкIуэнум фIыкIэ узэрыхуигъаплъэм, мылъкур зытрагуэшэну унагъуэхэм фIыщIэ зэрахуэфащэм, абыхэм гушхуэныгъэрэ лIыгъэу яхэлъыр зыхуэдэм и гугъу ищIу къэпсэлъащ «Къэбэрдей-Балъкъэр» ВТК-м и унафэщI Дроздов Игорь.
СыхьэтищкIэ екIуэкIа зэIущIэр щызэхуащIыжым, Къэбэрдей-Балъкъэр Республикэм цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин абы хэта псоми фIыщIэ яхуищIащ. «Ди республикэм сабий зеиншэу исыр нэхъ мащIэ щыхъуу, лъагъуныгъэм, гуапагъэм щIапIыкI, гулъытэ зиIэ цIыкIу насыпыфIэхэм я бжыгъэм къыхэхъуэу Тхьэм дигъэпсэу», — захуигъэзащ абы къызэхуэсахэм. ПсапащIэ Iуэхум хэтахэм я нэгу зрагъэужьащ республикэм и артист ныбжьыщIэхэм.
ЩхьэщэмыщI Изэ.
